– Թրաֆիքինգի զոհերի ազգային ուղղորդման մեխանիզմը մշակելու ուղղությամբ ժամանակին բավականին մեծ աշխատանք տարվեց: Հատուկ աշխատանքային խումբ ստեղծվեց այդ նպատակով, որի կազմում ընդգրկված էր նաև ԵԱՀԿ-ն: Մենք մեկնեցինք այս ոլորտում հաջողություն գրանցած երկրներ, որպեսզի ուսումնասիրենք լավագույն փորձը, հասկանանք, թե ինչպես են նրանք աշխատում և այլն: Արդյունքում ունեցանք “Ազգային ուղորդման կարգ”, որը բավականին արդյունավետ գործում էր: Բայց ժամանակն առաջ է գնում, միջազգային կոնվենցիաներն ու պարտավորություններն ավելանում են: Միջազգային փորձագետները և Թրաֆիքինգի դեմ պայքարի միջգերատեսչական աշխատանքային խմբի անդամները ժամանակի ընթացքում եկան այն եզրակացության, որ անհրաժեշտ է ունենալ դաշտը կարգավորող մի փաստաթուղթ, որն ավելի համապարփակ ու միասնական կներառի թրաֆիքինգի զոհերի նույնացման, աջակցության և փոխհատուցման հարցերը: